CELEX: 32018D2010
Language: el
Date: 2018-12-17 00:00:00
Title: Απόφαση (ΚΕΠΠΑ) 2018/2010 του Συμβουλίου, της 17ης Δεκεμβρίου 2018, προς υποστήριξη της αντιμετώπισης της παράνομης διάδοσης και διακίνησης φορητών όπλων, ελαφρού οπλισμού (SALW) και πυρομαχικών και των επιπτώσεών τους στη Λατινική Αμερική και την Καραϊβική στο πλαίσιο της Στρατηγικής της ΕΕ για την καταπολέμηση των παράνομων πυροβόλων όπλων, φορητών όπλων, ελαφρού οπλισμού και των πυρομαχικών τους «Ασφαλίζοντας τα όπλα, προστατεύοντας τους πολίτες»

18.12.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 322/27
               
            
         ΑΠΟΦΑΣΗ (ΚΕΠΠΑ) 2018/2010 ΤΟΥ ΣΥΜΒΟΥΛΙΟΥ
         της 17ης Δεκεμβρίου 2018
         προς υποστήριξη της αντιμετώπισης της παράνομης διάδοσης και διακίνησης φορητών όπλων, ελαφρού οπλισμού (SALW) και πυρομαχικών και των επιπτώσεών τους στη Λατινική Αμερική και την Καραϊβική στο πλαίσιο της Στρατηγικής της ΕΕ για την καταπολέμηση των παράνομων πυροβόλων όπλων, φορητών όπλων, ελαφρού οπλισμού και των πυρομαχικών τους «Ασφαλίζοντας τα όπλα, προστατεύοντας τους πολίτες»
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ
         Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 28 παράγραφος 1 και το άρθρο 31 παράγραφος 1,
         Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 19 Νοεμβρίου 2018, το Συμβούλιο ενέκρινε τη στρατηγική της ΕΕ για την καταπολέμηση των παράνομων πυροβόλων όπλων, φορητών όπλων, ελαφρού οπλισμού και των πυρομαχικών τους με τίτλο «Ασφαλίζοντας τα όπλα, προστατεύοντας τους πολίτες» («στρατηγική της ΕΕ για τα SALW»), η οποία παρέχει τις κατευθυντήριες γραμμές για τη δράση της Ένωσης στον τομέα των φορητών όπλων και του ελαφρού οπλισμού («SALW»).
                  
               
                     (2)
                  
                  
                     Στη στρατηγική της ΕΕ για τα SALW επισημαίνεται ότι η Ένωση θα επιδιώξει συνέργειες με τις σχετικές αμερικανικές πολιτείες και τους περιφερειακούς οργανισμούς για τη μείωση της παράνομης διάδοσης και διακίνησης SALW, με στόχο τη μείωση της ένοπλης βίας και της εγκληματικής δραστηριότητας.
                  
               
                     (3)
                  
                  
                     Η Λατινική Αμερική και η Καραϊβική έχουν χαρακτηριστεί ως περιοχές που πλήττονται σοβαρά από τη διάδοση και την υπέρμετρη συσσώρευση SALW.
                  
               
                     (4)
                  
                  
                     Κατά την 6η σύνοδο του 2016 των κρατών που πραγματοποιείται ανά διετία όσον αφορά το πρόγραμμα δράσης του ΟΗΕ για την πρόληψη, την καταπολέμηση και την εξάλειψη του λαθρεμπορίου SALW σε όλες του τις μορφές («Πρόγραμμα Δράσης»), το οποίο εγκρίθηκε στις 20 Ιουλίου 2001, όλα τα κράτη μέλη του ΟΗΕ επαναβεβαίωσαν τη δέσμευσή τους να αποτρέψουν την παράνομη διακίνηση των SALW. Τα κράτη εξέφρασαν ικανοποίηση για την πρόοδο όσον αφορά την ενίσχυση της υποπεριφερειακής και περιφερειακής συνεργασίας και δεσμεύτηκαν να καθιερώσουν ή να ενισχύσουν, κατά περίπτωση, τέτοιους μηχανισμούς συνεργασίας, συντονισμού και ανταλλαγής πληροφοριών, συμπεριλαμβανομένης της ανταλλαγής βέλτιστων πρακτικών, προκειμένου να υποστηρίξουν την υλοποίηση του Προγράμματος Δράσης.
                  
               
                     (5)
                  
                  
                     Ο Οργανισμός Αμερικανικών Κρατών (ΟΑΚ) είναι η Γραμματεία για τη «Διαμερικανική Σύμβαση κατά της παράνομης κατασκευής και διακίνησης πυροβόλων όπλων, πυρομαχικών, εκρηκτικών υλών και άλλων συναφών υλικών» (CIFTA) και συντονίζει και υλοποιεί περιφερειακές πρωτοβουλίες για την καταπολέμηση των παράνομων SALW στην αμερικανική ήπειρο.
                  
               
                     (6)
                  
                  
                     Η Ένωση επιθυμεί να χρηματοδοτήσει ένα έργο για τον περιορισμό της απειλής της παράνομης εξάπλωσης και διακίνησης SALW και των πυρομαχικών τους στη Λατινική Αμερική και την Καραϊβική,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Με σκοπό, αφενός, την υλοποίηση της στρατηγικής της ΕΕ για την καταπολέμηση των παράνομων πυροβόλων όπλων, φορητών όπλων, ελαφρού οπλισμού και των πυρομαχικών τους με τίτλο «Ασφαλίζοντας τα όπλα, προστατεύοντας τους πολίτες» («στρατηγική της ΕΕ για τα SALW») και, αφετέρου, την προαγωγή της ειρήνης και της ασφάλειας, το έργο του ΟΑΚ για τον περιορισμό της απειλής της παράνομης εξάπλωσης και εμπορίας SALW και των πυρομαχικών τους στη Λατινική Αμερική και την Καραϊβική που θα υποστηριχθεί από την Ένωση επιδιώκει τους ακόλουθους συγκεκριμένους στόχους:
            
                        —
                     
                     
                        ενίσχυση των συστημάτων υλικής ασφάλειας και διαχείρισης εθνικών στρατιωτικών και άλλων θεσμικών αποθεμάτων μέσω βελτιωμένων μέτρων ασφάλειας εγκαταστάσεων και ελέγχου απογραφής,
                     
                  
                        —
                     
                     
                        ενίσχυση των εθνικών δυνατοτήτων για την καταστροφή κατασχεθέντων, υπερβολικών ή μη ασφαλών SALW και πυρομαχικών,
                     
                  
                        —
                     
                     
                        ενίσχυση της εθνικής ικανότητας επισήμανσης και ανίχνευσης SALW και ενθάρρυνση της περιφερειακής συνεργασίας για την ανίχνευση κατασχεθέντων όπλων και πυρομαχικών,
                     
                  
                        —
                     
                     
                        βελτίωση των μηχανισμών μεταφοράς SALW μέσω της εθνικής νομοθεσίας, των συνοριακών ελέγχων και της περιφερειακής συνεργασίας και
                     
                  
                        —
                     
                     
                        προαγωγή κοινωνικά υπεύθυνων συμπεριφορών σε επιλεγμένες κοινότητες, με τη στόχευση ομάδων που πλήττονται σοβαρά από την ένοπλη βία, μεταξύ άλλων μέσω εκστρατειών παράδοσης ή άλλων στρατηγικών που αποσκοπούν στη μείωση των τοπικών κρουσμάτων βίαιων εγκλημάτων.
                     
                  Η Ένωση χρηματοδοτεί το έργο, το οποίο περιγράφεται λεπτομερώς στο παράρτημα.
         
         
            Άρθρο 2
            
               1.   Ο Ύπατος Εκπρόσωπος της Ένωσης για θέματα εξωτερικής πολιτικής και πολιτικής ασφαλείας (Ύπατος Εκπρόσωπος) είναι υπεύθυνος για την εφαρμογή της παρούσας απόφασης.
            
            
               2.   Ο ΟΑΚ αναλαμβάνει την τεχνική εφαρμογή του έργου που αναφέρεται στο άρθρο 1.
            
            
               3.   Ο ΟΑΚ εκτελεί τα καθήκοντά του υπό την ευθύνη του Ύπατου Εκπροσώπου. Για τον σκοπό αυτό, ο Ύπατος Εκπρόσωπος συνομολογεί τις αναγκαίες ρυθμίσεις με τον ΟΑΚ.
            
         
         
            Άρθρο 3
            
               1.   Το ποσό δημοσιονομικής αναφοράς για την υλοποίηση του προβλεπόμενου στο άρθρο 1 έργου που χρηματοδοτείται από την Ένωση ανέρχεται σε 3 000 000 EUR. Το πρόγραμμα χρηματοδοτείται πλήρως από την Ένωση, με συνεισφορές σε είδος από το Υπουργείο Εξωτερικών της Ισπανίας και τον δικαιούχο.
            
            
               2.   Η διαχείριση των δαπανών που χρηματοδοτούνται με το οριζόμενο στην παράγραφο 1 ποσό αναφοράς γίνεται σύμφωνα με τις διαδικασίες και τους κανόνες που ισχύουν για τον προϋπολογισμό της Ένωσης.
            
            
               3.   Η Επιτροπή επιβλέπει την ορθή διαχείριση των δαπανών που αναφέρονται στην παράγραφο 1. Για τον σκοπό αυτό, η Επιτροπή συνάπτει την απαραίτητη συμφωνία με τον ΟΑΚ. Η συμφωνία ορίζει ότι ο ΟΑΚ πρέπει να διασφαλίζει προβολή της συνεισφοράς της Ένωσης, αντίστοιχη με το ύψος της.
            
            
               4.   Η Επιτροπή επιδιώκει να συνάψει τη συμφωνία που αναφέρεται στην παράγραφο 3 το ταχύτερο δυνατό μετά την έναρξη ισχύος της παρούσας απόφασης. Ενημερώνει το Συμβούλιο για τυχόν δυσκολίες στη διαδικασία αυτή και για την ημερομηνία σύναψης της συμφωνίας.
            
         
         
            Άρθρο 4
            
               1.   Ο Ύπατος Εκπρόσωπος υποβάλλει στο Συμβούλιο έκθεση για την εφαρμογή της παρούσας απόφασης, βάσει τακτικών τριμηνιαίων εκθέσεων που εκπονεί ο ΟΑΚ. Οι εν λόγω εκθέσεις χρησιμεύσουν ως βάση για την αξιολόγηση από το Συμβούλιο.
            
            
               2.   Η Επιτροπή υποβάλλει έκθεση επί των δημοσιονομικών πτυχών του έργου που αναφέρεται στο άρθρο 1.
            
         
         
            Άρθρο 5
            
               1.   Η παρούσα απόφαση αρχίζει να ισχύει από την ημερομηνία της έκδοσής της.
            
            
               2.   Η παρούσα απόφαση λήγει 36 μήνες μετά την ημερομηνία σύναψης της αναφερόμενης στο άρθρο 3 παράγραφος 3 συμφωνίας ή, αν δεν έχει συναφθεί συμφωνία εντός του εν λόγω χρονικού διαστήματος, έξι μήνες μετά την ημερομηνία έναρξης ισχύος της απόφασης.
            
         
         
            Βρυξέλλες, 17 Δεκεμβρίου 2018.
            
               
                  Για το Συμβούλιο
               
               
                  H Πρόεδρος
               
               E. KÖSTINGER
            
         
      
      
         
            ΠΑΡΑΡΤΗΜΑ
            
               ΈΡΓΟ ΓΙΑ ΤΗΝ ΑΝΤΙΜΕΤΩΠΙΣΗ ΤΗΣ ΠΑΡΑΝΟΜΗΣ ΔΙΑΔΟΣΗΣ ΚΑΙ ΔΙΑΚΙΝΗΣΗΣ ΦΟΡΗΤΩΝ ΟΠΛΩΝ, ΕΛΑΦΡΟΥ ΟΠΛΙΣΜΟΥ (SALW) ΚΑΙ ΠΥΡΟΜΑΧΙΚΩΝ ΚΑΙ ΤΩΝ ΕΠΙΠΤΩΣΕΩΝ ΤΟΥΣ ΣΤΗ ΛΑΤΙΝΙΚΗ ΑΜΕΡΙΚΗ ΚΑΙ ΤΗΝ ΚΑΡΑΪΒΙΚΗ, ΣΤΟ ΠΛΑΙΣΙΟ ΤΗΣ ΣΤΡΑΤΗΓΙΚΗΣ ΤΗΣ ΕΕ ΓΙΑ ΤΗΝ ΚΑΤΑΠΟΛΕΜΗΣΗ ΤΩΝ ΠΑΡΑΝΟΜΩΝ ΠΥΡΟΒΟΛΩΝ ΟΠΛΩΝ, ΦΟΡΗΤΩΝ ΟΠΛΩΝ, ΕΛΑΦΡΟΥ ΟΠΛΙΣΜΟΥ ΚΑΙ ΤΩΝ ΠΥΡΟΜΑΧΙΚΩΝ ΤΟΥΣ «ΑΣΦΑΛΙΖΟΝΤΑΣ ΤΑ ΟΠΛΑ, ΠΡΟΣΤΑΤΕΥΟΝΤΑΣ ΤΟΥΣ ΠΟΛΙΤΕΣ»
            
            1.   Εισαγωγή και στόχοι
            1.1   Εισαγωγή
            Η διάδοση των φορητών όπλων, του ελαφρού οπλισμού και των πυρομαχικών είναι ένας από τους κύριους παράγοντες που συμβάλλουν στα υψηλά επίπεδα βίας και αστάθειας σε πολλές χώρες της Λατινικής Αμερικής και της Καραϊβικής. Σχεδόν το ήμισυ του συνόλου των θυμάτων ανθρωποκτονίας είναι ηλικίας 15-29 ετών και η χρήση πυροβόλων όπλων είναι ιδιαίτερα διαδεδομένη στην περιοχή, όπου τα δύο τρίτα (66 %) των ανθρωποκτονιών διαπράττονται με πυροβόλα όπλα. Οι στατιστικές που έχει καταρτίσει η Επιθεώρηση Φορητών Όπλων για την έκθεσή της με τίτλο Global Burden of Armed Violence, 2015 αποκαλύπτουν εξάλλου ότι οι δέκα χώρες με τα υψηλότερα ποσοστά θανάτων που σχετίζονται με τα SALW μεταξύ 2010 και 2015 ανήκουν όλες στην αμερικανική ήπειρο και σε καθεμία από αυτές το ποσοστό ανθρωποκτονιών από πυροβόλα όπλα υπερέβαινε τους 20 ανά 100 000 κατοίκους.
            Οι κυβερνήσεις της Λατινικής Αμερικής και της Καραϊβικής έχουν απορρίψει την παράνομη κατασκευή και διακίνηση όπλων παρέχοντάς τη στήριξη τους σε μια σειρά διεθνών πράξεων, συμπεριλαμβανομένων της Διαμερικανικής Σύμβασης κατά της παράνομης κατασκευής και διακίνησης πυροβόλων όπλων, πυρομαχικών, εκρηκτικών υλών και άλλων συναφών υλικών (CIFTA), του Προγράμματος Δράσης του ΟΗΕ για τα φορητά όπλα και τον ελαφρύ οπλισμό και του Διεθνούς Μέσου Εντοπισμού. Ωστόσο, οι στρατιωτικές και άλλες δυνάμεις ασφάλειας εξακολουθούν να διαθέτουν μεγάλα αποθέματα SALW και πυρομαχικών που είναι συχνά ανεπαρκώς ασφαλισμένα ή δεν διαθέτουν αυστηρές διαδικασίες λογοδοσίας. Κάθε χρόνο, κατάσχονται από τις δυνάμεις ασφάλειας χιλιάδες παράνομα SALW και τόνοι πυρομαχικών στην ευρύτερη περιοχή. Ένα τμήμα του κατασχεθέντος υλικού έχει αποδειχθεί ότι προέρχεται από στρατιωτικά αποθέματα τόσο εντός όσο και εκτός της περιοχής, καθώς οι εθνικές δυνατότητες απαγόρευσης δεν επαρκούν, αντιμέτωπες με εγκληματικές οργανώσεις με άφθονους χρηματικούς πόρους, συμπεριλαμβανομένων των οργανώσεων διακίνησης ναρκωτικών, των διακρατικών συμμοριών και των διεθνών εμπόρων όπλων.
            Εκτός από τη διάδοση φορητών όπλων, και η διαθεσιμότητα πυροβόλων όπλων στον γενικό πληθυσμό έχει αποδειχθεί ότι αυξάνει τον κίνδυνο της βίας με χρήση όπλου. Η έκθεση σχετικά με τη βία (Global Status Report on Violence) για το 2014 της Παγκόσμιας Οργάνωσης Υγείας (ΠΟΥ) καταδεικνύει μέσω συγχρονικών ερευνών σε μια σειρά συμμετεχουσών χωρών ότι η διαθεσιμότητα όπλων αποτελεί πράγματι παράγοντα κινδύνου για ανθρωποκτονίες. Επίσης, η έκθεση σημειώνει ότι τα πυροβόλα όπλα εν γένει είναι ιδιαιτέρως διαδεδομένα στην αμερικανική ήπειρο και αποτελούν το όπλο που χρησιμοποιείται κατεξοχήν στη βίαιη εγκληματικότητα. Ένα άλλο πόρισμα της έκθεσης είναι ότι η εύκολη πρόσβαση σε πυροβόλα και λοιπά όπλα και η υπερβολική κατανάλωση αλκοόλ επίσης συνδέονται στενά με πολλές μορφές βίας.
            Ένα άλλο θέμα που πρέπει να ληφθεί υπόψη είναι ότι η διαθεσιμότητα όπλων επηρεάζει τους άνδρες και τις γυναίκες με διαφορετικό τρόπο. Η ευρεία διαθεσιμότητα των όπλων αυξάνει τον αριθμό των περιστατικών απειλής με χρήση όπλου, καθώς και το ποσοστό θνησιμότητας της βίας μεταξύ ερωτικών συντρόφων (IPV) στα σπίτια κακοποιημένων γυναικών. Σύμφωνα με την Υπηρεσία των Ηνωμένων Εθνών για θέματα αφοπλισμού, δυσανάλογα μεγάλο ποσοστό των κατόχων και των χρηστών φορητών όπλων είναι άνδρες, τόσο σε συνθήκες συγκρούσεων όσο και σε συνθήκες εκτός συγκρούσεων. Στα περισσότερα περιστατικά βίας από άνδρες προς γυναίκες διαπιστώνεται η χρήση όπλου είτε για εκφοβισμό είτε ως φονικό όπλο. Στα περιστατικά όπου έγινε χρήση όπλου, τα θύματα IPV ήταν λιγότερο πιθανό να φέρουν εμφανή τραύματα. Ταυτόχρονα, ήταν πιθανότερο να φοβούνται. Τα πυροβόλα όπλα χρησιμοποιούνται ως επί το πλείστον για να απειληθεί το θύμα (69,1 %) και, όταν χρησιμοποιείται αυτό το είδος όπλου, ο δράστης είναι λιγότερο πιθανό να γρονθοκοπήσει ή να κλωτσήσει, για παράδειγμα, το θύμα.
            Η χρήση οποιουδήποτε είδους όπλου συνδέεται με ένα ευρύ φάσμα βίαιων συμπεριφορών οι επιπτώσεις των οποίων στα θύματα δεν περιορίζονται σε σωματικές βλάβες. Οι απειλές και ο εκφοβισμός επιφέρουν ψυχικές βλάβες και τραύματα και πολλά από τα θύματα διστάζουν να καταγγείλουν τέτοιου τύπου βία υπό το φόβο των αντιποίνων. Διάφοροι επαγγελματίες όπως οι πάροχοι υγειονομικής περίθαλψης, οι κοινωνικοί λειτουργοί και οι εργαζόμενοι στον τομέα της δικαιοσύνης και της δημόσιας ασφάλειας πρέπει να εκπαιδεύονται ώστε να μπορούν να ανταποκριθούν σε βίαιες καταστάσεις με χρήση SALW.
            Η συμμετοχή της κοινότητας και η δημιουργία ενός δικτύου υποστήριξης σε επίπεδο κοινότητας μπορεί να συνδράμει καλύτερα τα θύματα εγκλημάτων που συνδέονται με πυροβόλα όπλα και να συμβάλει στην αποτροπή των βίαιων συμπεριφορών που συνδέονται με αυτά, ιδίως των ανθρωποκτονιών από πρόθεση. Όταν μια κοινότητα είναι ενεργή, αυτό συμβάλλει στην οικοδόμηση εμπιστοσύνης, τη διαφάνεια, την επικοινωνία και τη δέσμευση στις προσπάθειές της.
            Από το 2009 και μετά, το Τμήμα Δημόσιας Ασφάλειας (ΤΔΑ) της Γενικής Γραμματείας του Οργανισμού Αμερικανικών Κρατών (ΟΑΚ) («ΟΑΚ-ΤΔΑ») στηρίζει τις προσπάθειες των κρατών μελών του ΟΑΚ να ελέγχουν τη ροή παράνομων SALW και πυρομαχικών και να διαχειρίζονται τα θεσμικά αποθέματά τους μέσω του προγράμματος βοήθειας για τον έλεγχο των όπλων και πυρομαχικών (PACAM). Το PACAM έχει υλοποιήσει έργα σε συνεργασία με την πλειονότητα των 34 ενεργών κρατών μελών του ΟΑΚ, δυνάμει των διατάξεων της CIFTA. Οι εν λόγω δραστηριότητες είχαν ως αποτέλεσμα τη επισήμανση 290 000 και πλέον πυροβόλων όπλων και την καταστροφή 60 000 ακόμη όπλων και περισσότερων από 1 700 τόνων πυρομαχικών σε ολόκληρη την περιοχή.
            Μολονότι έχουν επιτευχθεί σημαντικά αποτελέσματα όσον αφορά την επισήμανση των SALW και την υλική ασφάλεια και διαχείριση των αποθεμάτων, εξακολουθούν να υφίστανται σημαντικές ασυμμετρίες στις εθνικές δυνατότητες, ιδίως μεταξύ των χωρών της Κεντρικής Αμερικής και της Καραϊβικής. Η συστηματική εφαρμογή των πρωτοκόλλων διαχείρισης αποθεμάτων παραμένει ελλιπής σε όλες σχεδόν τις χώρες της περιοχής και η ζήτηση για τεχνική βοήθεια, παροχή συμβουλών και συνεργασία έχει αυξηθεί λόγω της επιτυχούς εκτέλεσης παλαιότερων δραστηριοτήτων στο πλαίσιο του PACAM και της αυξημένης εμπιστοσύνης των εθνικών αρχών προς τον ρόλο του ΟΑΚ στον εν λόγω τομέα.
            Κατά την εκτέλεση των προηγούμενων έργων PACAM, καθώς και σε πρόσφατες συνεδριάσεις της CIFTA, αρκετά κράτη μέλη του ΟΑΚ ζήτησαν τεχνική βοήθεια στους τομείς στους οποίους θα εστιάσει το προτεινόμενο έργο. Οι χώρες που ζητούν υποστήριξη για τη βελτίωση της υλικής ασφάλειας και της διαχείρισης των αποθεμάτων τους είναι μεταξύ άλλων η Μπελίζε, η Γουατεμάλα, το Ελ Σαλβαδόρ, η Ονδούρα, η Κόστα Ρίκα, η Τζαμάικα, η Δομινικανή Δημοκρατία, και η Ντομίνικα. Η Μπελίζε, η Γουατεμάλα, το Ελ Σαλβαδόρ, η Ονδούρα, η Κόστα Ρίκα και ο Παναμάς ζήτησαν υποστήριξη για την καταστροφή πλεοναζόντων, απαρχαιωμένων ή κατασχεθέντων SALW και πυρομαχικών. Εν τω μεταξύ, η ζήτηση για εκπαίδευση και βοήθεια για την επισήμανση και τον εντοπισμό SALW είναι υψηλή, καθώς βοήθεια έχει ζητηθεί από τη Γουατεμάλα, το Ελ Σαλβαδόρ, την Ονδούρα, την Κόστα Ρίκα, τον Παναμά, τις Μπαχάμες, το Μπαρμπάντος, την Τζαμάικα, τη Δομινικανή Δημοκρατία, το Τρινιδάδ και Τομπάγκο, τη Γουιάνα, το Σουρινάμ, την Ουρουγουάη και την Παραγουάη.
            Το παρόν έργο θα περιλαμβάνει και μία συνιστώσα πρόληψης που θα αποτελείται από διατομεακές συνεργατικές παρεμβάσεις επικεντρωμένες στην κοινότητα, με στόχο τη μείωση των παραγόντων κινδύνου που συνδέονται με τη βία, με άμεσους δικαιούχους τους επαγγελματίες που αναφέρθηκαν ανωτέρω και την κοινότητα και με έμμεσους αποδέκτες τους δράστες και τα θύματά τους.
            Η συνιστώσα της πρόληψης θα υλοποιηθεί εντός μιας επιλεγμένης κοινότητας από τις τρεις επιλεγείσες χώρες. Οι παρεμβάσεις ενδέχεται να πρέπει να προσαρμοστούν ώστε να ανταποκρίνονται στις ανάγκες των εκάστοτε πληθυσμών, στις μεθόδους συμμετοχής στην κοινότητα και στο ιδιαίτερο μίγμα προκλήσεων και ευκαιριών σε καθεμία κοινότητα στο πλαίσιο της υλοποίησης συνεργατικών πρωτοβουλιών πρόληψης της βίας με χρήση όπλου. Αν και οι χώρες όπου θα εστιαστούν οι εν λόγω προσπάθειες δεν έχουν οριστεί επακριβώς, οι πιθανότεροι υποψήφιοι για τη στήριξη έργων είναι η Γουατεμάλα, το Ελ Σαλβαδόρ, η Ονδούρα και η Τζαμάικα, λόγω των πολύ υψηλών επιπέδων βίαιης εγκληματικότητας και παρεπόμενης χρήσης πυροβόλων όπλων.
            1.2.   Στόχοι
            Με το παρόν τριετές έργο, το ΤΔΑ έχει ως στόχο να ενισχύσει την ικανότητα των κυβερνήσεων των κρατών μελών του ΟΑΚ για τον έλεγχο και τη μείωση της παράνομης διάδοσης και διακίνησης φορητών όπλων και ελαφρού οπλισμού (SALW) και συμβατικών πυρομαχικών στην περιοχή, καθώς και την ικανότητα επιλεγμένων κοινοτήτων να προλαμβάνουν την ένοπλη βία. Η τεχνική βοήθεια και η συνεργασία με τα κράτη μέλη που υποστηρίζουν τον γενικό στόχο του έργου θα βασίζονται στους ακόλουθους στόχους:
            
                        —
                     
                     
                        ενίσχυση των συστημάτων υλικής ασφάλειας και διαχείρισης εθνικών στρατιωτικών και άλλων θεσμικών αποθεμάτων μέσω βελτιωμένων μέτρων ασφάλειας εγκαταστάσεων και ελέγχου απογραφής,
                     
                  
                        —
                     
                     
                        ενίσχυση των εθνικών δυνατοτήτων για την καταστροφή κατασχεθέντων, υπερβολικών ή μη ασφαλών SALW και πυρομαχικών,
                     
                  
                        —
                     
                     
                        ενίσχυση της εθνικής ικανότητας επισήμανσης και ανίχνευσης SALW και ενθάρρυνση της περιφερειακής συνεργασίας για την ανίχνευση κατασχεθέντων όπλων και πυρομαχικών,
                     
                  
                        —
                     
                     
                        βελτίωση των μηχανισμών μεταφοράς SALW μέσω της εθνικής νομοθεσίας, των συνοριακών ελέγχων και της περιφερειακής συνεργασίας και
                     
                  
                        —
                     
                     
                        προαγωγή κοινωνικά υπεύθυνων συμπεριφορών σε επιλεγμένες κοινότητες, με τη στόχευση ομάδων που πλήττονται σοβαρά από την ένοπλη βία, μεταξύ άλλων μέσω εκστρατειών παράδοσης ή άλλων στρατηγικών που αποσκοπούν στη μείωση των τοπικών κρουσμάτων βίαιων εγκλημάτων.
                     
                  2.   Επιλογή εκτελεστικού φορέα και συντονισμός με άλλες συναφείς χρηματοδοτικές πρωτοβουλίες
            2.1   Εκτελεστικός φορέας — ο Οργανισμός Αμερικανικών Κρατών (ΟΑΚ)
            Ο ΟΑΚ διαδραματίζει κεντρικό ρόλο σε περιφερειακό πλαίσιο όσον αφορά την πρόληψη της παράνομης διάδοσης φορητών όπλων, ελαφρού οπλισμού, πυρομαχικών και εκρηκτικών στα κράτη της Λατινικής Αμερικής και της Καραϊβικής. Το 1997, η συγκεκριμένη περιοχή έγινε η πρώτη στον κόσμο που θέσπισε ένα περιφερειακό μέσο για τον έλεγχο των όπλων αυτών με την υπογραφή της CIFTA. Παρέχοντας την τεχνική γραμματεία για την CIFTA, ο ΟΑΚ κατέχει μοναδική θέση στον συντονισμό των προσπαθειών ανά το δυτικό ημισφαίριο που αποσκοπούν στην καταπολέμηση της ανεξέλεγκτης διάδοσης φορητών όπλων, ελαφρού οπλισμού και πυρομαχικών ως αναγκαίο βήμα για τη βελτίωση της ασφάλειας των πολιτών και τη μείωση της ένοπλης βίας. Στο πλαίσιο του ρόλου αυτού, το ΟAK-ΤΔΑ έχει εφαρμόσει έργα και προγράμματα προς υποστήριξη των κρατών μελών του ΟΑΚ στην εκπλήρωση των υποχρεώσεών τους να κατοχυρώσουν την ασφάλεια των εθνικών αποθεμάτων πυροβόλων όπλων, να εφαρμόσουν νομοθετικά μέτρα με τα οποία ορίζονται ως ποινικά αδικήματα η παράνομη κατασκευή και η διακίνηση πυροβόλων όπλων βάσει του εγχώριου δικαίου, να απαιτούν την επισήμανση των πυροβόλων όπλων και να ανταλλάσσουν πληροφορίες με άλλους υπογράφοντες της CIFTA σχετικά με την ανίχνευση πληροφοριών και μορφών παράνομης διακίνησης. Από το 2007, έργα του ΟΑΚ υποστηριζόμενα από διεθνείς δωρητές έχουν παράσχει εκπαίδευση, τεχνική συνδρομή και εξοπλισμό σε 29 χώρες της περιοχής, με αποτέλεσμα την επισήμανση σχεδόν 300 000 πυροβόλων όπλων, την καταστροφή άλλων 65 000 πλεοναζόντων ή κατασχεθέντων όπλων και την εξουδετέρωση άνω των 1 700 τόνων πλεοναζόντων, ληγμένων ή επισφαλών πυρομαχικών. Καμία άλλη περιφερειακή ή υποπεριφερειακή οργάνωση καλύπτουσα το σύνολο της αμερικανικής ηπείρου δεν διαθέτει την πολιτική επιρροή, την τεχνική εμπειρογνωσία και τη γεωγραφική εμβέλεια, ώστε να είναι σε θέση να στηρίξει και να βοηθήσει και τα 35 αμερικανικά κράτη.
            (Η Κούβα παραμένει το μόνο ανενεργό κράτος μέλος του ΟΑΚ και το μελλοντικό καθεστώς της υπόκειται σε εξέταση από διαδικασία διαλόγου η οποία μπορεί να ξεκινήσει με αίτημα της κουβανικής κυβέρνησης και σύμφωνα με τις πρακτικές, τους σκοπούς και τις αρχές του ΟΑΚ).
            Επιπλέον, το ΟΑΚ-ΤΔΑ έχει επιφορτισθεί από τα κράτη μέλη του ΟΑΚ να εκπονήσει σχέδιο δράσης σε επίπεδο ημισφαιρίου για την πρόληψη και τη μείωση των ανθρωποκτονιών. Ένας από τους στόχους του έργου είναι να μειώσει τη διαθεσιμότητα των όπλων και την πρόσβαση στα όπλα. Δύο από τα εργαλεία του ΤΔΑ για την υλοποίηση του έργου είναι το διαμερικανικό πρόγραμμα και το δίκτυο για την πρόληψη της βίας και της εγκληματικότητας. Η συνιστώσα της πρόληψης στο πλαίσιο του παρόντος έργου θα υλοποιηθεί έχοντας ως βάση τις κατευθυντήριες γραμμές του προγράμματος και του δικτύου, με ηγεσία των νέων, εξέταση των τριών επιπέδων πρόληψης, βάσει επιστημονικών στοιχείων, διατομεακό συντονισμό, κοινωνική συμμετοχή μέσω ενδυνάμωσης των κοινοτήτων, ενθάρρυνση της διεθνούς συνεργασίας, προώθηση του πνεύματος της ειρήνης και της προοπτικής των ανθρώπινων δικαιωμάτων και της ισότητας των φύλων.
            2.2   Συντονισμός με άλλες συναφείς πρωτοβουλίες χρηματοδότησης
            Ως γενική πρακτική, το ΟΑΚ-ΤΔΑ συντονίζει τις δραστηριότητές του με άλλες υπηρεσίες και οργανισμούς που λαμβάνουν χρηματοδότηση από τις ίδιες ή από διαφορετικές δωρήτριες κυβερνήσεις και διεθνείς οργανισμούς. Στην περίπτωση οργανισμών που λαμβάνουν στήριξη από την Ένωση για εργασίες σχετιζόμενες με τις δραστηριότητες που προτείνονται στο πλαίσιο του παρόντος έργου, άμεση συνάφεια με το έργο έχει το Παγκόσμιο Πρόγραμμα για τα πυροβόλα όπλα του Γραφείου των Ηνωμένων Εθνών για τον Έλεγχο των Ναρκωτικών και την Πρόληψη του Εγκλήματος (UNODC). Εστιακό σημείο του συντονισμού θα είναι αφενός το περιφερειακό γραφείο του UNODC στο Μεξικό και αφετέρου τα εθνικά γραφεία στα οποία θα διενεργούνται συγκεκριμένες δραστηριότητες του έργου. Με δεδομένες τις εν εξελίξει εργασίες του UNODC σε αυτόν τον τομέα, οι δραστηριότητες του έργου θα ευθυγραμμίζονται με τους πυλώνες του παγκόσμιου προγράμματος για τα πυροβόλα όπλα.
            Σε ό, τι αφορά τις εξελίξεις στη νομοθεσία και στις πολιτικές, το ΟΑΚ-ΤΔΑ θα εξακολουθήσει να εργάζεται στον τομέα αυτόν μέσω της CIFTA κατά τις ετήσιες συνεδριάσεις της συμβουλευτικής της επιτροπής και μέσω ειδικών ομάδων εργασίας που έχουν αναπτύξει αλλά και εξακολουθούν να βελτιώνουν νομοθετικά πρότυπα για τα συμβαλλόμενα κράτη. Ο στόχος 4 της παρούσας πρότασης είναι η βελτίωση των μηχανισμών μεταφοράς των SALW μέσω εθνικής νομοθεσίας, συνοριακών ελέγχων και περιφερειακού συντονισμού, με έμφαση στους νομικούς μηχανισμούς. Στις δραστηριότητες θα περιλαμβάνονται περιφερειακό εργαστήριο σχετικά με την ανάπτυξη μηχανισμών για τις διασυνοριακές μεταφορές και την παρακολούθησή τους, η ανάπτυξη εικονικού δικτύου συντονισμού για την ανταλλαγή πληροφοριών σχετικά με τις νόμιμες μεταφορές και την παράνομη διακίνηση και η νομική συνδρομή προς συγκεκριμένα κράτη. Τα νομοθετικά εργαλεία που έχουν ήδη εκπονηθεί από το UNODC θα έχουν σημαντική συμβολή στην καθοδήγηση των εργασιών του έργου του ΟΑΚ σε αυτόν τον τομέα, θα ζητηθούν δε συμβουλές και εμπειρική γνώση από το UNODC κατά τη διαδικασία ανάπτυξης αυτών των περιφερειακών πλαισίων, μεταξύ άλλων με προσκλήσεις προς εκπροσώπους του UNODC να συμμετάσχουν σε εργαστήρια και να σχολιάσουν τις εργασίες για εικονικό δίκτυο συντονισμού.
            Σε ό,τι αφορά τα μέτρα πρόληψης και ασφάλειας, το ΟΑΚ-ΤΔΑ θα επικοινωνήσει με το UNODC προκειμένου να κανονίσει συζητήσεις για την ανταλλαγή εμπειριών σχετικά με την επισήμανση των πυροβόλων όπλων και τον εντοπισμό έργων και εμπειριών. Καθώς πρόκειται για τομέα που είχε έμφαση σε προηγούμενα έργα του ΟΑΚ, η ανταλλαγή εμπειριών ήδη από τις αρχές του έργου, στο πλαίσιο των συνεδριάσεων της συμβουλευτικής επιτροπής της CIFTA, θα μπορούσε να διευκολυνθεί μέσω της παρουσίας προσωπικού του UNODC σε αυτές τις συνεδριάσεις.
            Η συλλογή και η ανάλυση δεδομένων, έτερος πυλώνας του παγκόσμιου προγράμματος για τα πυροβόλα όπλα, θα προσφέρει στον ΟΑΚ σημαντική ευκαιρία ανταλλαγής πληροφοριών που συνελέγησαν κατά τις δραστηριότητες του έργου με το UNODC. Εν προκειμένω, το ΟΑΚ-ΤΔΑ προτίθεται να έλθει σε επαφή με το κύριο γραφείο του UNODC στη Βιέννη, καθώς και το γραφείο συνδέσμου του στη Νέα Υόρκη και το περιφερειακό του γραφείο στο Μεξικό, με σκοπό τον συντονισμό των τρόπων ανταλλαγής των πληροφοριών που συλλέγονται από τις δραστηριότητες του έργου και θα βοηθήσουν στην ανάλυση των μορφών και τάσεων της διακίνησης παγκοσμίως.
            3.   Περιγραφή του έργου
            3.1   Περιγραφή
            Γενική επιδίωξη του έργου είναι να ενισχυθεί η ικανότητα των κυβερνήσεων των κρατών μελών του ΟΑΚ για τον έλεγχο και τη μείωση της παράνομης διάδοσης και διακίνησης φορητών όπλων και ελαφρού οπλισμού (SALW) και των συμβατικών πυρομαχικών σε όλη τη Λατινική Αμερική και την Καραϊβική, καθώς και για τη μείωση των επιπτώσεων των SALW στους ευάλωτους πληθυσμούς και κοινότητες στην περιοχή. Αξιοποιώντας προηγούμενες δραστηριότητες του ΟΑΚ-ΤΔΑ μέσω του οικείου προγράμματος συνδρομής για τον έλεγχο των όπλων και των πυρομαχικών (PACAM), οι δραστηριότητες του έργου θα επικεντρωθούν στη διασφάλιση θεσμικών αποθεμάτων φορητών όπλων, ελαφρού οπλισμού και πυρομαχικών μέσω μέτρων υλικής ασφάλειας και διαχείρισης των αποθεμάτων, στην πρόληψη της παράνομης διακίνησης όπλων και πυρομαχικών μέσω διεθνών συνόρων στην περιοχή, καθώς και στον εντοπισμό και την ανίχνευση της πορείας φορητών όπλων, ελαφρού οπλισμού και πυρομαχικών τα οποία έχουν κατασχεθεί από τις κρατικές αρχές με στόχο να προσδιορισθούν οι πηγές τους. Κατά την εκτέλεση του έργου, ο ΟΑΚ θα αναλάβει την εκπαίδευση των εθνικών υπηρεσιών που είναι υπεύθυνες για την υλική ασφάλεια και τη διαχείριση των αποθεμάτων, καθώς και την παροχή εξοπλισμού και λογισμικού για τον εθνικό έλεγχο απογραφής.
            Στις προσπάθειες διαχείρισης των αποθεμάτων θα περιλαμβάνεται επίσης η συνδρομή προς τις κυβερνήσεις για την καταστροφή των κατασχεθέντων, των πλεοναζόντων και των επισφαλών SALW και πυρομαχικών. Ο ΟΑΚ θα ενισχύσει ένα προηγούμενο έργο που παρέσχε εξοπλισμό και εκπαίδευση για την επισήμανση και τον εντοπισμό των SALW, στο πλαίσιο συνδρομής προς τα κράτη μέλη τα οποία δεν έχουν λάβει στήριξη σε αυτόν τον τομέα, καθώς και στα κράτη μέλη που έλαβαν συνδρομή και ζήτησαν εν συνεχεία συμπληρωματική κατάρτιση και υποστήριξη της συντήρησης για την επισήμανση του εξοπλισμού. Αξιοποιώντας τον συντονιστικό του ρόλο ως γραμματεία για την CIFTA, ο ΟΑΚ θα παρέχει συμβουλές και τεχνική συνδρομή στα κράτη μέλη κατά τη σύνταξη νομοθετημάτων τα οποία προωθούν μέτρα πρόληψης, καταπολέμησης και εξάλειψης της παράνομης κατασκευής και διακίνησης SALW και πυρομαχικών, σύμφωνα με τις διατάξεις της CIFTA. Επιπλέον, πιλοτικό πρόγραμμα πρόληψης θα επικεντρωθεί σε επιλεγμένες κοινότητες δύο ή τριών από τις χώρες που έχουν πληγεί πιο σοβαρά από ένοπλη βία που σχετίζεται με τη διάδοση των SALW. Το προβλεπόμενο χρονοδιάγραμμα για την εκτέλεση του έργου είναι 36 μήνες.
            3.2   Μεθοδολογία
            3.2.1   Οργανωτική δομή
            Το παρόν έργο θα εφαρμοσθεί από το ΟΑΚ-ΤΔΑ, σε συντονισμό με υποστηριζόμενα κράτη μέλη του ΟΑΚ. Η διαχειριστική ομάδα του ΟΑΚ-ΤΔΑ για το έργο θα απαρτίζεται από πέντε υπαλλήλους εγκατεστημένους στην έδρα του ΟΑΚ στην Ουάσιγκτον DC, ενώ η εκτέλεση του έργου θα πραγματοποιείται μέσω ομάδας τεχνικής υποστήριξης εγκατεστημένης στην περιφέρεια και προσωπικό τοπικής πρόσληψης στα κράτη μέλη βάσει των συγκεκριμένων προς εκτέλεση δραστηριοτήτων.
            Η ομάδα περιφερειακής βάσης του προγράμματος συνδρομής για τον έλεγχο των όπλων και των πυρομαχικών (PACAM) θα απαρτίζεται από έναν επικεφαλής της ομάδας/συντονιστή, έναν εμπειρογνώμονα διαχείρισης πληροφοριών και βάσεων δεδομένων, έναν ειδικό υλικοτεχνικής/διοικητικής στήριξης και τρεις τεχνικούς με πείρα στην ασφάλεια, την ταυτοποίηση, την επισήμανση και την καταστροφή των πυροβόλων όπλων - καθώς και πιστοποίηση επίπεδου 3 στην εξουδετέρωση πυρομαχικών (EOD), σύμφωνα με τα πρότυπα επάρκειας του Κέντρου για τη Συμφωνία Εργαστηρίου της Ευρωπαϊκής Τυποποίησης για την EOD. Για άκρως εξειδικευμένη εκπαίδευση και καθήκοντα, ο ΟΑΚ μπορεί επίσης να συνάψει βραχυπρόθεσμες συμβάσεις υποστήριξης με άλλους τεχνικούς οργανισμούς-εταίρους, συμπεριλαμβανομένης της Golden West Humanitarian Foundation, η οποία έχει εκτεταμένη πείρα στην ανάπτυξη καινοτόμων και κατάλληλων τεχνολογιών για την αντιμετώπιση επιχειρησιακών προκλήσεων στον τομέα των πυρομαχικών, των εκρηκτικών υλών, των ναρκών και των SALW.
            Αρχικά, η ομάδα διαχείρισης προγράμματος του ΟΑΚ-ΤΔΑ θα προβαίνει σε απευθείας συντονισμό από κοινού με τις εθνικές αρχές των κρατών μελών που έχουν προηγουμένως ζητήσει υποστήριξη σε θέματα SALW και πυρομαχικών. Σε αρκετές περιπτώσεις, ο ΟΑΚ έχει ήδη υπάρχουσες συμφωνίες συνεργασίας για την παροχή συνδρομής σε κράτη μέλη στους τομείς της υλικής ασφάλειας και της διαχείρισης αποθεμάτων, καθώς και της επισήμανσης και του εντοπισμού των SALW, οι οποίες και θα αποτελέσουν τη βάση για την τεχνική βοήθεια. Η ομάδα τεχνικής βοήθειας του PACAM θα μπορεί να ανταποκριθεί στα αιτήματα συνδρομής όσον αφορά την εκπαίδευση και τη συντήρηση του εξοπλισμού επισήμανσης των SALW αμέσως μόλις αρχίσει το έργο.
            3.2.2   Τεχνική προσέγγιση
            Τα αιτήματα συνδρομής όσον αφορά την υλική ασφάλεια, τη διαχείριση αποθεμάτων και την καταστροφή SALW ή πυρομαχικών θα απαιτήσουν μια αρχική εκτίμηση από μέλος της ομάδας διαχείρισης προγράμματος του ΟΑΚ-ΤΔΑ με την υποστήριξη της τεχνικής ομάδας του PACAM. Με βάση τις εκτιμήσεις αυτές, η ομάδα διαχείρισης θα προτείνει στις εθνικές αρχές σχέδια δράσεων ανά χώρα, τα οποία θα εκτελεσθούν με την υποστήριξη της τεχνικής ομάδας του PACAM με βάση τις πλέον επείγουσες προτεραιότητες και τα διαθέσιμα κονδύλια. Οι δραστηριότητες καταστροφής των πυρομαχικών θα λαμβάνουν υπόψη την ηλικία, την κατάσταση και την τεχνολογική απαξίωση του υλικού, με προτεραιότητα στην εξάλειψη των υλικών που ενέχουν τον μεγαλύτερο κίνδυνο για τη δημόσια ασφάλεια και προστασία μέσω απρογραμμάτιστων εκρήξεων ή εκτροπής. Τα φορητά όπλα και ο ελαφρός οπλισμός θα χαρακτηρίζονται προς καταστροφή βάσει αναλυτικών κριτηρίων που περιλαμβάνουν τη λειτουργικότητα, τη φονικότητα και τον κίνδυνο εκτροπής. Η καταστροφή κατασχεθέντων ή δημευθέντων όπλων θα περιορίζεται σε όσα έχουν απαλλαγεί από τις δικαστικές αρχές και δεν απαιτείται πλέον η παρουσίασή τους ως αποδεικτικά στοιχεία σε δικαστικές διαδικασίες. Κάθε καταρτιζόμενο σχέδιο δράσης ανά χώρα θα λαμβάνει υπόψη τις ακόλουθες κατευθυντήριες γραμμές:
            
                        —
                     
                     
                        Διεθνείς Τεχνικές Κατευθυντήριες Γραμμές για τα Πυρομαχικά,
                     
                  
                        —
                     
                     
                        Πρότυπα για τα Πυροβόλα Όπλα του ΟΑΚ: Επισήμανση και Τήρηση Αρχείων και
                     
                  
                        —
                     
                     
                        Εγχειρίδιο Καταστροφής του Τμήματος Θεμάτων Αφοπλισμού των Ηνωμένων Εθνών: Φορητά όπλα, ελαφρός οπλισμός, πυρομαχικά και εκρηκτικά.
                     
                  Για την ενίσχυση του περιφερειακού συντονισμού στη εθνική νομοθεσία για τα SALW, τους μηχανισμούς μεταφοράς τους και τους σχετικούς συνοριακούς ελέγχους, ο ΟΑΚ θα διεξάγει περιφερειακά εργαστήρια σε συνδυασμό με τις ετήσιες συνεδριάσεις της συμβουλευτικής επιτροπής της CIFTA. Η στήριξη προς τα συγκεκριμένα εργαστήρια θα χρησιμεύσει στην αύξηση της συμμετοχής των αρμόδιων εθνικών αρχών στις συνεδριάσεις της CIFTA και θα παράσχει ένα βήμα διαλόγου για τον εντοπισμό των κοινών προβλημάτων και λύσεων. Η ομάδα διαχείρισης του ΟΑΚ-ΤΔΑ θα συμβάλει στην ανάπτυξη του θεματολογίου των συνεδριάσεων της CIFTA, ενώ επίσης θα συντονίζει και θα υλοποιεί τα εργαστήρια. Τα σεμινάρια θα επικεντρώνονται σε ειδικά θέματα στον τομέα της περιφερειακής συνεργασίας και συντονισμού, προκειμένου να εντοπίζονται οι ανάγκες κατάρτισης και τεχνικής βοήθειας τις οποίες έχουν από κοινού οι γειτονικές χώρες και επί μέρους περιφέρειες. Ιδιαίτερη έμφαση θα δώσουν τα περιφερειακά εργαστήρια στην ανάπτυξη ενός περιφερειακού συστήματος κοινοποίησης των νόμιμων μεταφορών όπλων, το οποίο αφενός συνάδει με τις διατάξεις της CIFTA και αφετέρου λαμβάνει υπόψη τις κατευθυντήριες γραμμές διαφάνειας που περιέχει η Συνθήκη Εμπορίας Όπλων (ΣΕΟ), την οποία έχουν υπογράψει και κυρώσει ορισμένα εκ των κρατών μελών του ΟΑΚ και των συμβαλλομένων μερών της CIFTA.
            Τα επακόλουθα προγράμματα κατάρτισης θα συντονίζονται από την ομάδα διαχείρισης του ΟΑΚ-ΤΔΑ και θα παρουσιάζονται από την τεχνική ομάδα του PACAM με τη συμμετοχή των κρατών μελών σε εθνικό και υποπεριφερειακό επίπεδο, με σκοπό τη βελτίωση της επικοινωνίας μεταξύ εθνικών αρχών με παρόμοιες αρμοδιότητες σε συγκεκριμένες γεωγραφικές περιοχές. Ένας κύκλος του προγράμματος κατάρτισης θα απευθύνεται στις τελωνειακές και λιμενικές αρχές για την καταγραφή των αποθεμάτων των κατασχεθέντων όπλων και πυρομαχικών, προκειμένου να προαχθεί η ανίχνευση και ο εντοπισμός των μορφών διακίνησης, με στόχο τη μείωση του λαθρεμπορίου όπλων και τη βελτίωση της αναφοράς των κατασχέσεων. Η ομάδα του PACAM θα παρέχει λογισμικό και εξοπλισμό πληροφορικής προς υποστήριξη των δραστηριοτήτων αυτών μετά από εκπαίδευση του εθνικού προσωπικού. Σε συνδυασμό με την εκπαίδευση, η ομάδα του PACAM θα παρουσιάσει πληροφοριακά στοιχεία, καθώς και έντυπους οδηγούς προς διανομή, σχετικά με την ταυτοποίηση, την κατηγοριοποίηση και την ασφάλεια των SALW και των πυρομαχικών για την πρόληψη ατυχημάτων.
            Η συνιστώσα της πρόληψης στο πλαίσιο του έργου θα επικεντρώνεται σε μία κοινότητα σε καθεμία από τρεις επιλεγείσες χώρες. Το ΟΑΚ-ΤΔΑ θα συντονίζει τις αξιολογήσεις της κοινότητας, αρχής γενομένης με το Στρατηγικό Διαγνωστικό Σύστημα (Sistema de Diagnóstico Estratégico) - μεθοδολογία SIDIES, η οποία αξιολογεί τις υφιστάμενες απειλές ένοπλης βίας σε επίπεδο κοινότητας, συμπεριλαμβανομένων των πλέον απειλούμενων ομάδων, καθώς και τις δυνάμεις και τις αδυναμίες της επιλεγμένης κοινότητας σε σχέση με την προστασία της. Οι υπηρεσίες που παρέχουν το κράτος και η κοινωνία των πολιτών για την υποστήριξη και την προστασία των θυμάτων της ένοπλης βίας θα καταγραφούν και θα παρασχεθεί στις τοπικές αρχές κατάλογος συστάσεων πολιτικής. Η αξιολόγηση θα λαμβάνει υπόψη τη διάσταση του φύλου και θα περιλαμβάνει επίσης προσέγγιση με γνώμονα τα ανθρώπινα δικαιώματα.
            Το δεύτερο βήμα στη διαδικασία θα είναι η ενίσχυση των ικανοτήτων των τοπικών παρόχων υγειονομικής περίθαλψης, κοινωνικών λειτουργών και εργαζομένων στον τομέα της δικαιοσύνης και της δημόσιας ασφάλειας, ούτως ώστε να μπορούν να προσφέρουν καλύτερη βοήθεια και προστασία στα θύματα της βίας και της εγκληματικότητας και να εργάζονται για την πρόληψη της υποτροπής των παραβατών του νόμου. Αυτή η δραστηριότητα θα δώσει έμφαση στο έργο που πραγματοποιείται με θύματα και θύτες βίας μεταξύ των συντρόφων. Θα παρασχεθούν ψυχολογική και ψυχοκοινωνική υποστήριξη με τη δημιουργία ή την ενίσχυση ομάδων αμοιβαίας βοήθειας και θα εξετασθεί το ενδεχόμενο επανένταξης των θυμάτων στην αγορά εργασίας. Τα θύματα και οι οικογένειές τους θα ενθαρρυνθούν να προβαίνουν σε καταγγελίες βίαιων γεγονότων και απειλών, ενώ οι υπάλληλοι στους τομείς της δικαιοσύνης και της δημόσιας ασφάλειας θα εκπαιδευτούν ώστε να αντιδρούν πιο αποτελεσματικά σε αυτό το είδος βίας. Οι πάροχοι υγειονομικής περίθαλψης και οι επαγγελματίες του τομέα της δικαιοσύνης θα ενθαρρυνθούν να ενσωματώσουν την παροχή ψυχολογικής βοήθειας σε δράστες, ως στρατηγική για την πρόληψη κινδύνων και με σκοπό να αποφεύγεται η υποτροπή.
            Στις δραστηριότητες θα συμμετέχει επίσης η τοπική κοινωνία προκειμένου να αντιμετωπιστούν οι αδυναμίες της, να εντοπιστούν και να ενισχυθούν τα υφιστάμενα δίκτυα προστασίας και να προαχθεί η συνεργασία με τα επίσημα δίκτυα πρόληψης που υπάρχουν ήδη. Οι δραστηριότητες αυτές θα περιλαμβάνουν προγράμματα κατάρτισης σχετικά με τεχνικές ειρηνικής επίλυσης των συγκρούσεων για τοπικούς άρχοντες, καθώς και εκστρατείες μείωσης του κινδύνου των SALW, εφόσον είναι αναγκαίο. Ορισμένες από τις παρεμβάσεις μπορεί να στοχεύουν σε ομάδες που χαρακτηρίζονται ως οι πλέον ευάλωτες κατά την έναρξη της διαδικασίας, όπως οι νέοι σε κίνδυνο (π.χ. πολυσυστημική θεραπεία) ή οι γυναίκες (επιχειρηματικότητα). Όλες οι δραστηριότητες ανάπτυξης ικανοτήτων σε επίπεδο κοινότητας θα αξιολογηθούν με τα πλέον ενδεδειγμένα μέσα, όπως με ερωτηματολόγια ή ομάδες εστίασης. Επιπλέον, αφότου επιλεγούν οι παρεμβάσεις, θα σχεδιαστούν ειδικά μέσα για την αξιολόγηση των παρεμβάσεων που επιλέχθηκαν.
            3.2.3   Διάσταση του φύλου
            Δεδομένου ότι οι επιπτώσεις των ενόπλων συγκρούσεων είναι διαφορετικές για τις γυναίκες, τους άνδρες, τα κορίτσια και τα αγόρια, το έργο αυτό θα λάβει υπόψη το γεγονός ότι οι γυναίκες και τα κορίτσια στη Λατινική Αμερική και την Καραϊβική αντιμετωπίζουν διακρίσεις λόγω του φύλου τους και είναι ευάλωτες στη σεξουαλική βία. Για την προώθηση και την υποστήριξη της ενεργού και ουσιαστικής συμμετοχής των γυναικών σε όλους τους μηχανισμούς πρόληψης της βίας και επίλυσης των συγκρούσεων, η διάσταση του φύλου θα ενσωματωθεί σε όλες τις δραστηριότητες. Ένα από τα πρωταρχικά μέτρα θα είναι η ενσωμάτωση των γυναικών σε όλα τα επίπεδα εφαρμογής του έργου από τη Γενική Γραμματεία του ΟΑΚ για τεχνικούς σκοπούς και για σκοπούς επίλυσης συγκρούσεων και πρόληψης της βίας. Η ενσωμάτωση αυτή καλύπτει τη συμμετοχή τους τόσο στο επίπεδο του Γραμματέα του ΟΑΚ για την πολυδιάστατη ασφάλεια και του Διευθυντή του ΟΑΚ-ΤΔΑ, όσο και στο εθνικό τεχνικό προσωπικό και το τεχνικό προσωπικό του PACAM που συμμετέχει σε επιχειρήσεις υλικής ασφάλειας, διαχείρισης αποθεμάτων και ελέγχου και καταστροφής SALW, καθώς και στο τοπικό προσωπικό για την προώθηση της πρόληψης της βίας. Στο πλαίσιο των δραστηριοτήτων για την πρόληψη της βίας θα δοθεί ιδιαίτερη προσοχή στην ανάγκη των γυναικών και των κοριτσιών για προστασία και ασφάλεια εντός των κοινοτήτων τους και για τη συμμετοχή τους στην αναζήτηση λύσεων σε αυτές τις προκλήσεις. Θα επιδιωχθεί η ανάπτυξη εταιρικών σχέσεων για συγκεκριμένες δραστηριότητες με περιφερειακές και τοπικές οργανώσεις που έχουν γυναίκες επικεφαλής, ανάλογα με το κατά πόσον είναι συμβατοί οι κοινωνικοί στόχοι της οργάνωσής τους με εκείνους του έργου και με βάση τις προηγούμενες εμπειρίες τους στους τεχνικούς τομείς του έργου.
            3.2.4   Εξωτερικός συντονισμός
            Εκτός από τον συντονισμό και τη συνεργασία με εθνικές αρχές σε ολόκληρη την περιοχή, ο ΟΑΚ θα συντονιστεί και θα συνεργαστεί με άλλους οργανισμούς και οργανώσεις κατά τη διάρκεια εκτέλεσης του έργου. Οι οντότητες που απαριθμούνται κατωτέρω μπορεί να είναι σε θέση να παρέχουν υποστήριξη για συγκεκριμένα ζητήματα και να συμβάλουν στην προώθηση της πρωτοβουλίας στην περιοχή:
            
                        —
                     
                     
                        Γραφείο των Ηνωμένων Εθνών για τον Έλεγχο των Ναρκωτικών και την Πρόληψη του Εγκλήματος (UNODC), συμπεριλαμβανομένων των περιφερειακών και των εθνικών γραφείων, κατά περίπτωση: παγκόσμιο πρόγραμμα για τα πυροβόλα όπλα, ειδικότερα έλεγχοι διαμετακόμισης και μεσιτείας,
                     
                  
                        —
                     
                     
                        Πρόγραμμα Ελέγχου Φορητών Όπλων και Ελαφρού Οπλισμού στην Κεντρική Αμερική (CASAC) του Συστήματος Ολοκλήρωσης της Κεντρικής Αμερικής (SICA): προώθηση περιφερειακών πρωτοβουλιών για την Κεντρική Αμερική μέσω της συμμετοχής σε περιφερειακά εργαστήρια και της συνέχειας που δίδεται σε προηγούμενα έργα για τα SALW με χρηματοδότηση της ΕΥΕΔ,
                     
                  
                        —
                     
                     
                        Εκτελεστικός Οργανισμός για την Εγκληματικότητα και την Ασφάλεια της CARICOM (IMPACS): Συντονισμός με το Περιφερειακό Ολοκληρωμένο Δίκτυο Βαλλιστικών Πληροφοριών (RIBIN),
                     
                  
                        —
                     
                     
                        ΙΝΤΕΡΠΟΛ: τεχνική βοήθεια για την κατάρτιση σχετικά με τα SALW (iARMS),
                     
                  
                        —
                     
                     
                        Γραφείο Οινοπνευματωδών, Καπνού, Πυροβόλων Όπλων και Εκρηκτικών των Ηνωμένων Πολιτειών (ATF): τεχνική εμπειρογνωμοσύνη για την ανίχνευση SALW (e-Trace),
                     
                  
                        —
                     
                     
                        Βασιλική Χωροφυλακή του Καναδά (RCMP): τεχνική συνεργασία για την ανάπτυξη κατάρτισης σχετικά με την ταυτοποίηση και την ταξινόμηση SALW,
                     
                  
                        —
                     
                     
                        Conflict Armament Research: συντονισμός και τεχνική βοήθεια για την ανίχνευση SALW μέσω της πρωτοβουλίας I-Trace,
                     
                  
                        —
                     
                     
                        οργανώσεις της κοινωνίας των πολιτών που ασχολούνται ειδικά με την πρόληψη της εγκληματικότητας και της βίας, μεταξύ των οποίων το Δίκτυο για την Εδραίωση της Ειρήνης και την Ανθρώπινη Ασφάλεια της Κεντρικής Αμερικής (REDCEPAZ - Red Centroamericana para la Construcción de la Paz y Seguridad Humana), το Ινστιτούτο Εκπαίδευσης για την Αειφόρο Ανάπτυξη (IEPADES - Instituto de Enseñanza para el Desarrollo Sostenible – Γουατεμάλα), η οργάνωση Interpeace (Κεντρική Αμερική), το δίκτυο Violence Prevention Alliance (Τζαμάικα) και η Ομάδα Ενδυνάμωσης της Βόρειας Ακτής (Τρινιδάδ και Τομπάγκο).
                     
                  3.3   Στόχοι και δραστηριότητες του έργου
            Στόχος 1: Ενίσχυση των συστημάτων υλικής ασφάλειας και διαχείρισης (PSSM) εθνικών στρατιωτικών και άλλων θεσμικών αποθεμάτων μέσω βελτιωμένων μέτρων ασφάλειας εγκαταστάσεων και ελέγχου της απογραφής.
            Υποστηρικτικές δραστηριότητες:
            
                        —
                     
                     
                        Δραστηριότητα 1.1: Αξιολόγηση της κατάστασης PSSM των εθνικών οργανισμών σε τουλάχιστον εννέα κράτη μέλη του ΟΑΚ.
                     
                  
                        —
                     
                     
                        Δραστηριότητα 1.2: Ανάπτυξη λογισμικού ελέγχου της απογραφής SALW και πυρομαχικών και παροχή λογισμικού και κατάρτισης σε όλα τα κύρια κράτη μέλη του ΟΑΚ μέσω της CIFTA.
                     
                  
                        —
                     
                     
                        Δραστηριότητα 1.3: Παροχή κατάρτισης σε κύριες εθνικές αρχές σχετικά με τις βέλτιστες πρακτικές PSSM, συμπεριλαμβανομένων του ελέγχου απογραφής και της ταυτοποίησης και ταξινόμησης SALW κατά τη διάρκεια εργαστηρίων σε συνδυασμό με εκδηλώσεις της CIFTA.
                     
                  Αναμενόμενα αποτελέσματα:
            
                        —
                     
                     
                        Ολοκλήρωση εννέα εκτιμήσεων των δυνατοτήτων και των αναγκών στους τομείς της υλικής ασφάλειας και της διαχείρισης αποθεμάτων σε εθνικό επίπεδο.
                     
                  
                        —
                     
                     
                        Ανάπτυξη και διανομή λογισμικού ελέγχου απογραφής σε τουλάχιστον εννέα κράτη μέλη του ΟΑΚ.
                     
                  
                        —
                     
                     
                        Διεξαγωγή δύο εργαστηρίων σχετικά με τις βέλτιστες πρακτικές PSSM και κατάρτιση συνόλου 60 μελών εθνικού προσωπικού από 15 κράτη μέλη του ΟΑΚ.
                     
                  Στόχος 2: Ενίσχυση των εθνικών δυνατοτήτων για την καταστροφή κατασχεθέντων, πλεοναζόντων ή μη ασφαλών SALW και πυρομαχικών.
            Υποστηρικτικές δραστηριότητες:
            
                        —
                     
                     
                        Δραστηριότητα 2.1: Παροχή κατάρτισης και τεχνικής βοήθειας, καθώς και παρακολούθησης, για την καταστροφή κατασχεθέντων, πλεοναζόντων και ανεπιθύμητων SALW και πυρομαχικών σε τουλάχιστον οκτώ κράτη μέλη του ΟΑΚ.
                     
                  
                        —
                     
                     
                        Δραστηριότητα 2.2: Συντονισμός με την κυβέρνηση της Ισπανίας για την παροχή κατάρτισης σχετικά με την εξουδετέρωση προηγμένων πυρομαχικών σε 60 τεχνικούς από τα κράτη μέλη του ΟΑΚ στην Ισπανική Στρατιωτική Ακαδημία Μηχανικών στη Μαδρίτη.
                     
                  Αναμενόμενα αποτελέσματα:
            
                        —
                     
                     
                        Κατάρτιση τουλάχιστον 200 μελών εθνικού προσωπικού από οκτώ κράτη μέλη του ΟΑΚ για την ασφαλή καταστροφή SALW, πυρομαχικών και εκρηκτικών.
                     
                  
                        —
                     
                     
                        Καταστροφή 300 τόνων πυρομαχικών και 30 000 SALW.
                     
                  
                        —
                     
                     
                        Κατάρτιση τουλάχιστον 60 μελών εθνικού τεχνικού προσωπικού στην εξουδετέρωση εκρηκτικών στο επίπεδο 3 των προτύπων Εργαστηρίου της CEN.
                     
                  Στόχος 3: Ενίσχυση της εθνικής ικανότητας επισήμανσης και ανίχνευσης SALW και ενθάρρυνση της περιφερειακής συνεργασίας για την ανίχνευση κατασχεθέντων όπλων και πυρομαχικών.
            Υποστηρικτικές δραστηριότητες:
            
                        —
                     
                     
                        Δραστηριότητα 3.1: Πραγματοποίηση τουλάχιστον μίας επίσκεψης για την παροχή βοήθειας στους τομείς της συντήρησης και της κατάρτισης σε 18 κράτη μέλη του ΟΑΚ που έχουν ήδη λάβει εξοπλισμό επισήμανσης SALW και κατάρτιση μέσω του ΟΑΚ.
                     
                  
                        —
                     
                     
                        Δραστηριότητα 3.2: Παροχή περιορισμένου πρόσθετου εξοπλισμού επισήμανσης SALW στα κράτη μέλη του ΟΑΚ που ζητούν μηχανές και εξοπλισμό πληροφορικής για την ενίσχυση των δυνατοτήτων τους στους τομείς της επισήμανσης και της τήρησης αρχείων.
                     
                  
                        —
                     
                     
                        Δραστηριότητα 3.3: Παρουσίαση εξοπλισμού επισήμανσης SALW και παροχή κατάρτισης σε τρία κράτη μέλη του ΟΑΚ που δεν έχουν ήδη λάβει βοήθεια.
                     
                  
                        —
                     
                     
                        Δραστηριότητα 3.4: Ενοποίηση δεδομένων από SALW που κατασχέθηκαν από εθνικές αρχές και καταστράφηκαν κατά τη διάρκεια της δραστηριότητας 2.1, με σκοπό την ανίχνευση χωρών προέλευσης και διαμετακόμισης και την ανάλυση πρακτικών παράνομης διακίνησης.
                     
                  Αναμενόμενα αποτελέσματα:
            
                        —
                     
                     
                        Κατάρτιση διακοσίων μελών εθνικού τεχνικού προσωπικού από 18 κράτη μέλη του ΟΑΚ στη χρήση εξοπλισμού επισήμανσης και τήρησης αρχείων SALW.
                     
                  
                        —
                     
                     
                        Επισκευή κατεστραμμένων μηχανών επισήμανσης ή παροχή νέων μηχανών στα κράτη μέλη του ΟΑΚ προκειμένου να διασφαλιστεί ότι καθένα από τα 25 κράτη που συμμετείχαν στο αρχικό έργο επισήμανσης SALW του ΟΑΚ διαθέτουν τουλάχιστον μία μηχανή που λειτουργεί.
                     
                  
                        —
                     
                     
                        Παροχή τουλάχιστον μίας μηχανής επισήμανσης SALW και λογισμικού και εξοπλισμού τήρησης αρχείων SALW σε τρία κράτη μέλη του ΟΑΚ που δεν συμμετείχαν στο αρχικό έργο επισήμανσης SALW του ΟΑΚ.
                     
                  
                        —
                     
                     
                        Παροχή δεδομένων ταυτοποίησης SALW για περίπου 30 000 κατασχεθέντα SALW από απογραφές των κρατών μελών του ΟΑΚ στην Conflict Armament Research για χρήση και ανάλυση από την πρωτοβουλία I-trace, καθώς και σε διεθνείς υπηρεσίες επιβολής του νόμου για την ανίχνευση μεμονωμένων πυροβόλων όπλων μέσω του συστήματος iARMS της ΙΝΤΕΡΠΟΛ και του συστήματος e-Trace του Γραφείου Οινοπνευματωδών, Καπνού και Πυροβόλων Όπλων των Ηνωμένων Πολιτειών.
                     
                  Στόχος 4: Βελτίωση των μηχανισμών μεταφοράς SALW μέσω της εθνικής νομοθεσίας, των συνοριακών ελέγχων και της περιφερειακής συνεργασίας.
            Υποστηρικτικές δραστηριότητες:
            
                        —
                     
                     
                        Δραστηριότητα 4.1: Διεξαγωγή περιφερειακού εργαστηρίου στο πλαίσιο της CIFTA με σκοπό την ανάπτυξη μηχανισμού για τις διασυνοριακές και περιφερειακές επικοινωνίες και για την επικοινωνία με σκοπό την κοινοποίηση σε γειτονικές χώρες των μεταφορών νόμιμων όπλων και τη διευκόλυνση της παρακολούθησής τους.
                     
                  
                        —
                     
                     
                        Δραστηριότητα 4.2: Δημιουργία εικονικού δικτύου συντονισμού για την ανταλλαγή πληροφοριών σχετικά με τις δραστηριότητες παράνομης διακίνησης και κατασκευής όπλων.
                     
                  
                        —
                     
                     
                        Δραστηριότητα 4.3: Παροχή νομικής βοήθειας σχετικά με την εθνική νομοθεσία για τον έλεγχο SALW στα κράτη μέλη του ΟΑΚ που ζητούν υποστήριξη.
                     
                  Αναμενόμενα αποτελέσματα:
            
                        —
                     
                     
                        Συντονισμός και έγκριση, από τα κράτη που είναι συμβαλλόμενα μέρη της CIFTA, τυποποιημένου εντύπου αναφοράς για την παρακολούθηση των μεταφορών νόμιμων όπλων στην αμερικανική ήπειρο.
                     
                  
                        —
                     
                     
                        Ανάπτυξη και λειτουργία εικονικής πλατφόρμας για την εκ των προτέρων κοινοποίηση των μεταφορών όπλων (με βάση το επιγραμμικό σύστημα PEN για τις πρόδρομες χημικές ουσίες).
                     
                  
                        —
                     
                     
                        Παροχή νομικής βοήθειας σε πέντε κράτη μέλη του ΟΑΚ για την ανάπτυξη εθνικού ελέγχου SALW, πυρομαχικών και/ή εκρηκτικών.
                     
                  Στόχος 5: Προαγωγή κοινωνικά υπεύθυνων συμπεριφορών σε επιλεγμένες κοινότητες, με τη στόχευση ομάδων που πλήττονται σοβαρά από την ένοπλη βία και με τη χρήση διατομεακών συνεργατικών παρεμβάσεων που αποσκοπούν στη μείωση του κινδύνου και της υποτροπής βίαιων εγκλημάτων σε μία επιλεγμένη κοινότητα από καθεμιά από τις τρεις συμμετέχουσες χώρες.
            Υποστηρικτικές δραστηριότητες:
            
                        —
                     
                     
                        Δραστηριότητα 5.1: Συντονισμός και διεξαγωγή διαγνωστικών αξιολογήσεων των μορφών ένοπλης βίας και των σχετικών ζητημάτων σε επιλεγμένες κοινότητες τριών κρατών μελών του ΟΑΚ (μία ανά χώρα), με στόχο τον εντοπισμό πληθυσμών που υφίστανται υψηλό ποσοστό εγκληματικότητας με τη χρήση SALW, όπου οι προσπάθειες πρόληψης είναι πιθανό να μειώσουν τα επίπεδα της βίας, καθώς και τον προσδιορισμό των υφιστάμενων κρατικών υπηρεσιών και υπηρεσιών της κοινωνίας των πολιτών που μπορούν να παρέχουν βοήθεια σε θύματα εγκληματικών πράξεων και βίας.
                     
                  
                        —
                     
                     
                        Δραστηριότητα 5.2: Παροχή προγραμμάτων κατάρτισης σε παρόχους υγειονομικής περίθαλψης, κοινωνικούς λειτουργούς και υπαλλήλους στους τομείς της δικαιοσύνης και της δημόσιας ασφάλειας, με σκοπό να βελτιωθούν οι ικανότητές τους να βοηθούν θύματα βίας μεταξύ των συντρόφων και άλλων μορφών ένοπλης βίας, και παροχή προγραμμάτων κατάρτισης σχετικά με τεχνικές ειρηνικής επίλυσης των συγκρούσεων σε τοπικούς άρχοντες και ιδίως άνδρες για την πρόληψη της υποτροπής μεταξύ των δραστών.
                     
                  
                        —
                     
                     
                        Δραστηριότητα 5.3: Διεξαγωγή εργαστηρίων ανάπτυξης ικανοτήτων σε επίπεδο κοινότητας σχετικά με την πρόληψη της βίας, με στόχο την αύξηση των παραγόντων προστασίας των πληθυσμών που έχουν χαρακτηρισθεί ως οι πλέον ευάλωτοι στη βία και τη βία που σχετίζεται με τη χρήση όπλων στις τρεις επιλεγμένες κοινότητες.
                     
                  
                        —
                     
                     
                        Δραστηριότητα 5.4: Αξιολόγηση της αποτελεσματικότητας των παρεμβάσεων πρόληψης του έργου.
                     
                  Αναμενόμενα αποτελέσματα:
            
                        —
                     
                     
                        Διεξαγωγή τριών τοπικών αξιολογήσεων (οι αξιολογήσεις αφορούν μεταξύ άλλων τις τοπικές μορφές ένοπλης βίας, τους υφιστάμενους ευάλωτους πληθυσμούς, τον αριθμό των περιπτώσεων βίας μεταξύ των συντρόφων όπου χρησιμοποιούνται πυροβόλα όπλα ως μηχανισμός βίας και εγκληματικότητας, τις τοπικές υπηρεσίες βοήθειας και προστασίας που παρέχονται σε θύματα βίας και ένοπλης βίας και έναν κατάλογο συστάσεων για τους φορείς λήψης αποφάσεων στις τρεις επιλεγμένες κοινότητες).
                     
                  
                        —
                     
                     
                        Ενίσχυση τριών κοινοτικών δικτύων με σκοπό την εξασφάλιση μέσων για την αντιμετώπιση του κινδύνου της ένοπλης βίας.
                     
                  
                        —
                     
                     
                        Κατάρτιση τριακοσίων παρόχων και υπαλλήλων φροντίδας από τον δημόσιο τομέα και την κοινωνία των πολιτών για τη βελτίωση των δυνατοτήτων πρόληψης και μετριασμού της ένοπλης βίας.
                     
                  
                        —
                     
                     
                        Εφαρμογή και αξιολόγηση επιλεγμένων παρεμβάσεων που στοχεύουν σε ομάδες που είναι οι πλέον ευάλωτες στην ένοπλη βία, σε μία κοινότητα από καθεμία από τις τρεις επιλεγμένες χώρες.
                     
                  4.   Δικαιούχοι
            Οι άμεσοι δικαιούχοι των στόχων 1 έως 4 είναι οι εθνικοί οργανισμοί και οι εθνικές αρχές που είναι αρμόδιες για τον έλεγχο SALW, πυρομαχικών και εκρηκτικών στη Λατινική Αμερική και την Καραϊβική. Όσον αφορά την υλική ασφάλεια και τη διαχείριση αποθεμάτων, καθώς και την καταστροφή SALW, πυρομαχικών και εκρηκτικών, τα υπουργεία άμυνας και δημόσιας ασφάλειας των κυβερνήσεων της Μπελίζε, της Γουατεμάλας, του Ελ Σαλβαδόρ, της Ονδούρας, της Κόστα Ρίκα, της Τζαμάικα, της Δομινικανής Δημοκρατίας και του Παναμά θα επωφεληθούν από την ανάπτυξη ικανοτήτων. Πέραν αυτών των κρατών, τα υπουργεία σε Μπαχάμες, Μπαρμπάντος, Τρινιδάδ και Τομπάγκο, Γουιάνα, Σουρινάμ, Ουρουγουάη και Παραγουάη θα επωφεληθούν άμεσα από την ανάπτυξη ικανοτήτων για την επισήμανση και την ανίχνευση SALW. Οι αρχές ελέγχου SALW σε ολόκληρη την περιοχή θα επωφεληθούν από πρωτοβουλίες κατάρτισης και ανταλλαγής πληροφοριών, καθώς και από πρωτοβουλίες περιφερειακής συνεργασίας και συντονισμού. Οι τοπικές αρχές σε τρεις από τις χώρες που έχουν πληγεί πιο σοβαρά από τη βίαιη εγκληματικότητα και άλλες μορφές ένοπλης βίας θα λάβουν κατάρτιση στους τομείς της πρόληψης και του μετριασμού της βίας. Οι τελικοί δικαιούχοι των δραστηριοτήτων που διεξάγονται για την επίτευξη και των πέντε στόχων θα είναι οι πολίτες της Κεντρικής Αμερικής, της Καραϊβικής και επιλεγμένων εθνών της Νότιας Αμερικής που πλήττονται από υψηλά επίπεδα εγκληματικότητας και ένοπλης βίας.
            5.   Προβολή της Ευρωπαϊκής Ένωσης
            Το ΟΑΚ-ΤΔΑ θα διασφαλίσει ότι όλες οι δραστηριότητες του έργου αναγνωρίζουν τη χρηματοδοτική υποστήριξη του έργου από την Ένωση με πολλαπλά μέσα. Δελτία Τύπου, μέσα κοινωνικής δικτύωσης και συνεντεύξεις σε ειδησεογραφικά μέσα ενημέρωσης για τις εκδηλώσεις υψηλής προβολής θα υπογραμμίζουν τη στήριξη της Ένωσης. Όλος ο εξοπλισμός, το έντυπο υλικό ή το λογισμικό που έχει χορηγηθεί ως δωρεά σε δικαιούχους χώρες θα φέρει τη ένδειξη ότι χρηματοδοτείται από την Ένωση. Το προσωπικό που εργάζεται για το έργο θα προβάλλει το λογότυπο και/ή τη σημαία της ΕΕ σε όλα τα καπέλα, τις ολόσωμες φόρμες ή στολές εργασίας ως σαφή μέθοδο προβολής. Η υποστήριξη της Ένωσης θα δημοσιοποιείται και θα προβάλλεται εκτενώς σε ιστοτόπους και δημοσιεύσεις του ΟΑΚ σχετικά με το έργο και τα προγράμματα που υποστηρίζονται.
            6.   Διάρκεια
            Το προβλεπόμενο χρονοδιάγραμμα για την εκτέλεση του έργου είναι 36 μήνες.
            7.   Γενική οργάνωση
            Η τεχνική εφαρμογή του έργου θα πραγματοποιηθεί από το ΟΑΚ-ΤΔΑ μέσω δύο υφιστάμενων προγραμμάτων: πρόκειται για το Πρόγραμμα Βοήθειας για τον Έλεγχο των Όπλων και των Πυρομαχικών (PACAM) και το Διαμερικανικό Πρόγραμμα και Δίκτυο για την Πρόληψη της Βίας και της Εγκληματικότητας. Ο ρόλος της Διεύθυνσης για την εφαρμογή και την υποστήριξη της CIFTA μέσω του Σχεδίου Δράσης της για την περίοδο 2018-2022 θα συμβάλλει καθοριστικά στην υποστήριξη της εθνικής ανάπτυξης ικανοτήτων.
            8.   Εταίροι
            Το ΟΑΚ-ΤΔΑ θα εφαρμόσει το έργο σε συνεργασία με τις εθνικές αρχές για τον έλεγχο SALW, πυρομαχικών και εκρηκτικών, καθώς και με τις αρχές που είναι υπεύθυνες για τη δημόσια ασφάλεια στις χώρες που λαμβάνουν στήριξη. Οι προσπάθειες αυτές θα εστιάζουν πρωτίστως στις υποπεριφέρειες της Κεντρικής Αμερικής και της Καραϊβικής, όπου οι δείκτες της ένοπλης βίας εξακολουθούν να είναι υψηλοί, αλλά οι εθνικοί χρηματοδοτικοί πόροι και ικανότητες είναι οι πλέον περιορισμένοι.
            9.   Υποβολή εκθέσεων
            Αναλυτικές εκθέσεις προόδου και η οικονομική κατάσταση θα παρουσιάζονται σε τριμηνιαία βάση, ώστε να είναι δυνατή η κατάλληλη και έγκαιρη παρακολούθηση και αξιολόγηση.